L-UE qed tintroduċi sigurtà aktar stretta għall-karti tal-identità sabiex titnaqqas il-frodi tal-identità. Illum, ir-rappreżentanti tal-Presidenza Rumena tal-Kunsill u l-Parlament Ewropew laħqu qbil informali dwar regolament li ser isaħħaħ is-sigurtà tal-karti tal-identità taċ-ċittadini tal-UE u tad-dokumenti ta' residenza maħruġa liċ-ċittadini tal-UE u l-membri tal-familja tagħhom li mhumiex fl-UE. Il-qbil informali issa ser jiġi ppreżentat lill-ambaxxaturi għall-UE għal konferma f'isem il-Kunsill. Ir-regoli l-ġodda proposti ser itejbu s-sigurtà ta' dawn id-dokumenti billi jintroduċu standards minimi kemm għall-informazzjoni li tinsab fihom kif ukoll għall-karatteristiċi ta' sigurtà li huma komuni għall-istati membri kollha li joħorġuhom. Is-sigurtà madwar l-UE tista' jinkiseb biss billi tiġi żgurata s-sigurtà f'kull stat membru. Ir-regoli l-ġodda dwar standards ta' sigurtà għal dokumenti tal-identità ser jippermettulna niskopru aktar faċilment il-frodi tad-dokumenti u s-serq tal-identità, u jagħmluha aktar diffiċli għat-terroristi u l-kriminali biex jaġixxu, filwaqt li jiffaċilitaw il-moviment liberu tal-vjaġġaturi ġenwini. Carmen Daniela Dan, ministru għall-affarijiet interni tar-Rumanija Standards ta' sigurtà għall-karti tal-identità Taħt ir-regoli l-ġodda proposti, il-karti tal-identità ser ikollhom jiġu prodotti f'format ta' karta ta' kreditu uniformi (ID-1), ikunu jinkludu parti li tinqara minn magna, u jsegwu l-istandards ta' sigurtà minimi stabbiliti mill-ICAO (Organizzazzjoni tal-Avjazzjoni Ċivili Internazzjonali). Dawn ser ikollhom jinkludu wkoll ritratt u żewġ marki tas-swaba' tad-detentur tal-karta tal-identità, maħżuna f'format diġitali, fuq ċippa tat-tip bla kuntatt. Il-karti tal-identità ser jindikaw il-kodiċi tal-pajjiż tal-istat membru li joħroġhom, ġewwa bandiera tal-UE. Il-karti tal-identità ser ikollhom perjodu minimu ta' validità ta' 5 snin u perjodu massimu ta' validità ta' 10 snin. L-istati membri jistgħu joħorġu karti tal-identità b'validità itwal għal persuni li għandhom 70 sena u aktar. Jekk jinħarġu, il-karti tal-identità għall-minorenni jista' jkollhom perjodu ta' validità ta' anqas minn 5 snin. L-eliminazzjoni gradwali ta' karti tal-identità antiki Il-mandat ta' negozjar jipprevedi li r-regoli l-ġodda jidħlu fis-seħħ sentejn wara l-adozzjoni, jiġifieri li sa din-data d-dokumenti l-ġodda kollha li jinħarġu għandhom jissodisfaw il-kriterji l-ġodda. B'mod ġenerali, il-karti tal-identità eżistenti li ma jissodisfawx ir-rekwiżiti mhux ser jibqgħu validi għaxar snin wara d-data tal-applikazzjoni tar-regoli l-ġodda jew meta jiskadu, skont liema minn dawn tiġi l-ewwel. Il-karti tal-identità maħruġa lil ċittadini li għandhom 70 sena jew aktar ser jibqgħu validi sakemm jiskadu, ladarba dawn ikunu jissodisfaw l-istandards tas-sigurtà u jkollhom parti li tinqara minn magna. Il-karti tal-identità l-anqas siguri li ma jissodisfawx l-istandards ta' sigurtà minimi jew li ma jkollhomx parti li tinqara minn magna ser jiskadu fi żmien ħames snin. Salvagwardji għall-protezzjoni tad-data Ir-regoli l-ġodda proposti jinkludu salvagwardji b'saħħithom għall-protezzjoni tad-data, sabiex jiġi żgurat li l-informazzjoni miġbura ma taqax fl-idejn żbaljati. B'mod partikolari, l-awtoritajiet nazzjonali ser ikollhom jiżguraw is-sigurtà ta' ċippa mingħajr kuntatt u d-data maħżuna fiha, sabiex ma tkunx tista' tiġi ħħekkjata jew aċċessata mingħajr permess. Barra minn hekk, ir-regoli l-ġodda jirreferu biss għas-sigurtà u l-informazzjoni li għandha tiġi maħżuna fil-karti tal-identità. Dawn ma jipprovdux il-bażi legali għall-ħolqien ta' bażijiet ta' data ġodda fil-livell nazzjonali jew dak tal-UE, li hija kwistjoni ta' leġislazzjoni nazzjonali li teħtieġ li tkun f'konformità sħiħa mar-regoli dwar il-protezzjoni tad-data. Dokumenti ta' residenza Ir-regoli proposti jispeċifikaw ukoll l-informazzjoni minima li għandha tinsab fid-dokumenti ta' residenza maħruġa liċ-ċittadini tal-UE, u jarmonizzaw il-format u speċifikazzjonijiet oħrajn tal-karti ta' residenza maħruġa lil membri tal-familja mhux mill-UE ta' ċittadini tal-UE. Fi snin reċenti, l-istandards komuni ta' sigurtà tal-UE ġew introdotti għal dokumenti ta' identità u vjaġġar inkluż passaporti, viżi u permessi ta' residenza għal ċittadini ta' pajjiżi terzi. Madankollu, skont ir-regoli eżistenti, il-livelli ta' sigurtà tal-karti tal-identità nazzjonali u d-dokumenti ta' residenza għaċ-ċittadini tal-UE u l-membri tal-familja tagħhom għadhom ivarjaw b'mod sinifikanti, u b'hekk iżidu r-riskju ta' frodi ta' dokumenti. Ir-regoli l-ġodda huma stabbiliti f'abbozz ta' regolament li ġie propost mill-Kummissjoni fis-17 ta' April 2018. Ir-regoli proposti ma jirrikjedux li l-istati membri jintroduċu karti tal-identità jew dokumenti ta' residenza jekk dawn ma jkunux previsti taħt il-liġi nazzjonali.